18 मॉडल्स को खूबसूरत ज्वेलरी से सजाया भोपाल के अमित ने
सिटी रिपोर्टर गोवा में हाल ही में हुए ‘शेड्स ऑफ इंडिया’ नेशनल शो में फैशन डिजाइनर सुमित दासगुप्ता के ब्राइडल कलेक्शन के लिए ज्वेलरी डिजाइनिंग भोपाल के अमित सोनी ने की। उन्हें शेड्स ऑफ इंडिया में दर्शकों की काफी सराहना मिली। अमित बताते है, मैंने सुमित के ब्राइडल कलेक्शन के लिए लहंगे के डिजाइन्स के मोटिव्स भी लिए। साथ ही स्वीमिंग पूल के पास बनाए रैंप को देखते हुए ज्वेलरी में एक्वा-मैरिन स्टोन्स को यूज़ किया। इसमें 18 मॉडल्स के लिए अलग-अलग डिजाइन तैयार किए। ज्वेलरी को तैयार करने में तीन महीने लगे। मैंने ईयररिंग में भी एक्सपेरिमेंट किया। कान के पीछे पहने जाने वाले लाइटवेट शैंडलियर्स और एयर कफ को ईयररिंग के रूप में लिया। पहले जहां दुल्हन को ज्वेलरी से लाद दिया जाता था, वहीं हमने केवल डिजाइनर नेकलेस, ईयररिंग और नोज़ रिंग्स यूज़ किए। जिन्हें काफी पसंद किया गया।
बनाया आम, पीपल के पत्तों का माइक्रो कलेक्शन
अमित सोनी ने इंडियन डायमंड इंस्टीट्यूट से ज्वेलरी डिजाइनिंग का कोर्स किया। इसी दौरान उन्हें जैम एंड ज्वेलरी काउंसिल की ओर से बेस्ट डिजाइंस के लिए गोल्ड मैडल मिला। हांगकांग, अमेरिका, चाइना में भी ज्वेलरी डिजाइन कीं। एफ टीवी के फैशन वीक में भी ज्वेलरी शो किया। वहां उनके पॉली इनेमल स्क्रेच प्रूफ ज्वेलरी कलेक्शन और तुलसी, आम, पीपल के पत्तों की माइक्रो ज्वेलरी कलेक्शन ‘नेचर’ को काफी प्रशंसा मिली थी। वे इन दिनों फेदर लाइट कलेक्शन पर काम कर रहे हैं।
गोवा में हुए फैशन शो ‘शेड्स ऑफ इंडिया’ में इनकी बनाई ज्वेलरी काफी पसंद की गई
hin_Deva hin_Deva hin_Deva hin_Deva hin_Deva